ธ.กลางเกาหลีใต้หั่นดอกเบี้ยสู่ระดับต่ำสุดเป็นประวัติการณ์มาที่ 0.75%
ธ.กลางเกาหลีใต้หั่นดอกเบี้ยสู่ระดับต่ำสุดเป็นประวัติการณ์มาที่ 0.75%
ธ.กลางเกาหลีใต้หั่นดอกเบี้ยสู่ระดับต่ำสุดเป็นประวัติการณ์มาที่ 0.75%
16 มี.ค. 2563

ธนาคารกลางเกาหลีใต้ หรือ BOK ประกาศลดอัตราดอกเบี้ยลง 0.50% เหลือ 0.75% ซึ่งเป็นระดับต่ำสุดเป็นประวัติการณ์ ในการประชุมฉุกเฉินวันนี้ เพื่อช่วยรับมือกับผลกระทบทางเศรษฐกิจอันเนื่องมาจากการแพร่ระบาดของไวรัสโคโรนาสายพันธุ์ใหม่
การลดดอกเบี้ยฉุกเฉินของแบงก์ชาติเกาหลีใต้ในครั้งนี้ นับเป็นครั้งแรกในรอบกว่า 10 ปี และสร้างความประหลาดใจให้กับตลาด เพราะเป็นการประชุมนอกหมายกำหนดการ โดย BOK ได้จัดประชุมฉุกเฉินเพื่อหารือเกี่ยวกับอัตราดอกเบี้ย หลังจากที่ในช่วงเช้าวันนี้ตามเวลาไทย ธนาคารกลางสหรัฐ (เฟด) ได้สร้างเซอร์ไพรส์หั่นดอกเบี้ยเหลือ 0% พร้อมอัดฉีด QE วงเงิน 7 แสนล้านดอลลาร์ เพื่อรับมือโควิด-19
ทั้งนี้ แบงก์ชาติเกาหลีใต้คงอัตราดอกเบี้ยไว้ที่ระดับ 1.25% มาตั้งแต่เดือนต.ค.ปีที่แล้ว โดยคณะกรรมการนโยบายการเงินลังเลที่จะลดดอกเบี้ยในการประชุมครั้งล่าสุดเมื่อวันที่ 27 ก.พ. โดยให้เหตุผลว่า แม้ผลกระทบจากโควิด-19 จะมีความรุนแรงมาก แต่ก็จำเป็นต้องอาศัยมาตรการสนับสนุนที่เฉพาะเจาะจงสำหรับภาคอุตสาหกรรมและธุรกิจ ไม่ใช่แค่การเปลี่ยนแปลงนโยบายการเงิน